กรณีศึกษา คนเชื้อสายเลบานอน อยู่ในบราซิล มากกว่าประเทศตัวเอง
211 ล้านคน คือจำนวนประชากรในบราซิล  ทำให้ประเทศแห่งนี้ มีประชากรมากเป็นอันดับที่ 6 ของโลก ซึ่งนอกจากมีคนมากแล้ว บราซิลยังถือเป็นหนึ่งในประเทศ ที่มีความหลากหลายทางเชื้อชาติมากด้วย เพราะบราซิลอยู่ในดินแดนใหม่ที่ถูกค้นพบโดยชาวตะวันตก โดยปัจจุบันมีชาวพื้นเมืองเดิมที่อยู่ในบราซิลเป็นจำนวนไม่มาก ประชากรจำนวนมากในบราซิล เป็นลูกหลานของผู้อพยพรุ่นแรกจากยุโรป เช่น โปรตุเกส และอิตาลี  รวมทั้งยังมีลูกหลานของผู้อพยพจากญี่ปุ่นอีกจำนวนหนึ่ง นอกจากนั้นยังมีประชากรอีกกลุ่มหนึ่งที่อพยพมายังบราซิล นั่นคือคนเชื้อสายเลบานอน จนทำให้ตอนนี้มีคนเชื้อสายเลบานอนในบราซิลกว่า 8 ล้านคน ซึ่งจำนวนนี้ มากกว่าประชากรในเลบานอนเอง ที่มีอยู่ 6.9 ล้านคนเสียอีก เรื่องนี้มีความเป็นมาอย่างไร ? ลงทุนแมนจะเล่าให้ฟัง
10 ก.ค. 2564

กรณีศึกษา คนเชื้อสายเลบานอน อยู่ในบราซิล มากกว่าประเทศตัวเอง /โดย ลงทุนแมน
211 ล้านคน คือจำนวนประชากรในบราซิล 
ทำให้ประเทศแห่งนี้ มีประชากรมากเป็นอันดับที่ 6 ของโลก
ซึ่งนอกจากมีคนมากแล้ว บราซิลยังถือเป็นหนึ่งในประเทศ
ที่มีความหลากหลายทางเชื้อชาติมากด้วย
เพราะบราซิลอยู่ในดินแดนใหม่ที่ถูกค้นพบโดยชาวตะวันตก
โดยปัจจุบันมีชาวพื้นเมืองเดิมที่อยู่ในบราซิลเป็นจำนวนไม่มาก
ประชากรจำนวนมากในบราซิล เป็นลูกหลานของผู้อพยพรุ่นแรกจากยุโรป เช่น โปรตุเกส และอิตาลี 
รวมทั้งยังมีลูกหลานของผู้อพยพจากญี่ปุ่นอีกจำนวนหนึ่ง
นอกจากนั้นยังมีประชากรอีกกลุ่มหนึ่งที่อพยพมายังบราซิล
นั่นคือคนเชื้อสายเลบานอน จนทำให้ตอนนี้มีคนเชื้อสายเลบานอนในบราซิลกว่า 8 ล้านคน
ซึ่งจำนวนนี้ มากกว่าประชากรในเลบานอนเอง ที่มีอยู่ 6.9 ล้านคนเสียอีก
เรื่องนี้มีความเป็นมาอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ปัจจุบันเลบานอนมีประชากรในประเทศกว่า 6.9 ล้านคน
โดยประชากรในเลบานอนนับถือศาสนาอิสลามประมาณ 60% 
ศาสนาคริสต์ประมาณ 35% 
ที่เหลือเป็นศาสนาอื่น ๆ
ในอดีต เลบานอนเคยเป็นประเทศที่มีประชากรชาวคริสต์มากกว่าชาวมุสลิม
แต่สาเหตุที่ทำให้สัดส่วนของชาวคริสต์ลดลงมาเหลือ 35% 
และกลายมาเป็นชนกลุ่มน้อยก็คือ ความขัดแย้งทางศาสนา
ในช่วงต้นศตวรรษที่ 16 ซึ่งตรงกับช่วงที่อาณาจักรออตโตมัน 
ซึ่งเป็นอาณาจักรมุสลิมที่มีความแข่งแกร่งมากที่สุดในขณะนั้น สามารถเข้าครอบครองดินแดนในแถบตะวันออกกลางมากมาย รวมไปถึงเลบานอน
เรื่องนี้ทำให้ชาวคริสต์ต้องกลายเป็นประชากรชั้น 2 ของประเทศ 
ตามมาด้วยความขัดแย้งทางศาสนา และเหตุการณ์ความรุนแรง ระหว่างชาวมุสลิมและชาวคริสต์เรื่อยมา 
จนเริ่มมีชาวเลบานอนทยอยอพยพไปยังหลายประเทศในยุโรป
ในช่วงเวลาเดียวกันอีกฟากหนึ่งของโลกในแถบอเมริกาใต้ 
หลายประเทศกำลังได้รับเอกราชจากเจ้าอาณานิคม
ประเทศในแถบนี้ กำลังเพลิดเพลินไปกับการพัฒนาชาติ 
จากโครงสร้างพื้นฐานต่าง ๆ ที่อดีตเจ้าอาณานิคมได้เคยวางไว้ 
รวมกับทรัพยากรธรรมชาติที่มีความอุดมสมบูรณ์ 
ซึ่งหนึ่งในนั้นก็คือ “บราซิล”
ในช่วงนั้นบราซิลมีการปกครองประเทศแบบราชาธิปไตย คือยังปกครองประเทศด้วยกษัตริย์
ซึ่งการเปลี่ยนแปลงที่สำคัญ เกิดขึ้นในสมัยที่จักรพรรดิเปดรูที่ 2 ขึ้นครองราชย์ในปี 1831
ซึ่งตอนนั้นบราซิลมีขนาดพื้นที่ประมาณ 8.3 ล้านตารางกิโลเมตร และยังมีประชากรไม่ถึง 10 ล้านคน
เนื่องจากขนาดที่กว้างใหญ่ของประเทศ รวมกับทรัพยากรธรรมชาติที่มากมาย แต่ยังขาดแคลนแรงงาน
บราซิลจึงมีนโยบายต้อนรับผู้อพยพ เพื่อให้เข้ามาเป็นกำลังสำคัญในการพัฒนาอุตสาหกรรมต่าง ๆ โดยเฉพาะการเกษตร และเริ่มมีคนจากทวีปยุโรปอพยพมาบราซิลจำนวนมาก เช่น ชาวโปรตุเกส ชาวอิตาลี และชาวเยอรมัน
นอกจากนั้น ในปี 1870 จักรพรรดิเปดรูที่ 2 ยังเสด็จไปเยือนดินแดนต่าง ๆ เพื่อสร้างสัมพันธไมตรี
โดยหนึ่งในดินแดนที่พระองค์เสด็จไป 
ก็คือดินแดนเลบานอน ภายใต้การควบคุมของจักรวรรดิออตโตมัน
โดยหนึ่งในภารกิจของพระองค์นอกจากการสร้างสัมพันธไมตรีแล้ว 
ยังมีการเชิญชวนชาวเลบานอนที่กำลังอยู่ท่ามกลางความขัดแย้ง
ให้ไปเป็นแรงงานสำคัญในอุตสาหกรรมเกษตร และเป็นส่วนหนึ่งของสังคมบราซิล
ทำให้ชาวคริสต์เลบานอนและชาวยิวจำนวนหนึ่ง 
ตัดสินใจอพยพไปยังดินแดนแห่งใหม่ที่ไม่ได้ปิดกั้นโอกาสอย่างบราซิล
การอพยพครั้งนี้เอง ที่ทำให้บราซิล เป็นหนึ่งในจุดหมายปลายทางของชาวเลบานอนตั้งแต่นั้นเป็นต้นมา
ซ้ำด้วยการเปลี่ยนแปลงอีกหนึ่งครั้งสำคัญ
คือความพ่ายแพ้ของอาณาจักรออตโตมัน ในสงครามโลกครั้งที่ 1
ที่ส่งผลให้อาณาจักรออตโตมันล่มสลายหลังจากนั้นไม่นาน
ผลจากสงครามโลกครั้งที่ 1 ทำให้เศรษฐกิจในหลายประเทศเข้าสู่ภาวะถดถอย
โดยเฉพาะดินแดนที่เคยอยู่ภายใต้อาณาจักรออตโตมันอย่างเลบานอน
ชาวเลบานอนที่เจอปัญหาความขัดแย้งทางศาสนามาก่อนหน้า 
บวกกับต้องมาเจอปัญหาเศรษฐกิจขาลงของประเทศจากภาวะสงคราม
กลายเป็นอีกคลื่นลูกสำคัญที่ทำให้คนในประเทศ
อพยพไปแสวงหาโอกาสใหม่ที่ดีกว่าในต่างแดน
โดยหนึ่งจุดมุ่งหมายสำคัญคือดินแดนในอเมริกาใต้ 
ที่ผู้ปกครองของพวกเขาเคยมาเชิญชวนให้พวกเขาอพยพไป อย่างบราซิล
คลื่นความเปลี่ยนแปลงอีกระลอก เกิดขึ้นในปี 1975 
เมื่อเกิดสงครามกลางเมือง ระหว่างชาวมุสลิมและชาวคริสต์ขึ้นอีกครั้ง 
ซึ่งเป็นสงครามที่มีความรุนแรงกว่าในอดีตมาก
สงครามดังกล่าวกินเวลานานถึง 15 ปี 
และยังเปรียบเสมือนสงครามตัวแทน ที่มีผู้สนับสนุนจากต่างชาติ โดยเฉพาะชาวคริสต์ที่มีผู้สนับสนุนหลักเป็นอิสราเอล และชาวมุสลิมที่สนับสนุนโดยชาติอาหรับมุสลิม
บาดแผลจากศึกสงครามจากทั้งในและนอกประเทศมากมาย 
ทำให้ชาวเลบานอนจำนวนมากหมดความอดทน 
ความฝันของชาวเลบานอนที่จะได้ยิ้มอย่างมีความสุขในบ้านเกิดตัวเอง กลายเป็นต้องการอพยพไปอยู่ในประเทศที่มีโอกาสมากกว่า 
และคราวนี้ ไม่เพียงแค่ชาวคริสต์เท่านั้นที่อพยพไปนอกประเทศ แต่ยังรวมไปถึงชาวมุสลิมด้วย
ปัจจุบันมีชาวเลบานอน ทั้งสัญชาติเลบานอน 
และที่มีเชื้อสายเลบานอนแต่ถือสัญชาติอื่น กระจายอยู่ทั่วโลกทั้งสิ้นประมาณ 14 ล้านคน
โดยเป็นชาวเลบานอนที่อาศัยอยู่ในบราซิลมากถึง 8 ล้านคน 
ซึ่งมากกว่าจำนวนประชากรในเลบานอนที่มีอยู่ประมาณ 6.9 ล้านคน เสียอีก..
ชาวเลบานอนสามารถกลมกลืนกับวัฒนธรรมบราซิลได้อย่างลงตัว
ด้วยหน้าตาของชาวเลบานอนที่ไม่ได้มีความแตกต่างกับชาวยุโรปที่อพยพในบราซิลมากนัก
และด้วยมีผิวขาว จมูกโด่ง จึงทำให้ชาวบราซิลเชื้อสายเลบานอนถูกเหมารวมไปกับคนยุโรปผิวขาวในบราซิล
ชาวเลบานอนนำความเก่งในเรื่องการค้าขายและการเงินที่พวกเขามีมาตั้งแต่อดีตมาต่อยอด
จนมีชาวบราซิลเชื้อสายเลบานอน ที่สามารถสร้างตัวจนประสบความสำเร็จ และยังเป็นหนึ่งในกลุ่มคนที่กำหนดทิศทางของบราซิล อยู่มากมาย
ยกตัวอย่างเช่น
1. คุณ Joseph Safra อดีตบุคคลที่รวยที่สุดในบราซิล 
ผู้นำอาณาจักร Safra Group ที่ดำเนินธุรกิจเกี่ยวกับการเงินและการธนาคารในอเมริกาใต้และยุโรป 
ในตอนที่เขายังมีชีวิตอยู่ เขามีทรัพย์สินที่ถูกประเมินไว้กว่า 600,000 ล้านบาท
โดยครอบครัวของเขาอพยพจากเลบานอนมายังบราซิลในตอนที่เขามีอายุได้เพียง 14 ปี
2. คุณ Michel Temer อดีตประธานาธิบดีคนที่ 37 ของบราซิล ซึ่งพ่อแม่ของเขาอพยพมาจากเลบานอน
3. คุณ José Maria Alkmin อดีตรองประธานาธิบดีของบราซิล ซึ่งพ่อแม่ของเขาอพยพมาจากเลบานอน
นี่ถือเป็นกรณีศึกษาที่น่าสนใจของเลบานอน
ที่มีคนอพยพออกจากประเทศเรื่อยมา เพราะประชาชนในประเทศไม่สามารถดำเนินชีวิตได้ในแบบที่พวกเขาต้องการ และมองว่าการอพยพไปที่อื่นมีอนาคตที่ดีกว่า
ซึ่งเหตุการณ์เหล่านี้ ก็อาจทำให้เลบานอน ขาดทรัพยากรบุคคลเก่ง ๆ ที่จะพัฒนาประเทศ
ในขณะเดียวกัน
คนเชื้อสายเลบานอนหลายคน กลับกลายมาเป็นคนสำคัญของประเทศอื่น และหนึ่งในนั้นก็คือ บราซิล..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-